**Scandic Hotels Group AB** on ruotsalainen hotellitoimintaa harjoittava yritys. Vuonna 2018 Scandicilla oli noin 280 hotellia kuudessa eri maassa: Ruotsissa, Suomessa, Norjassa, Tanskassa, Saksassa ja Puolassa.

Suomessa on 52 Scandic-ketjuun kuuluvaa hotellia. Lisäksi Scandic Hotels Oy operoi Suomessa franchising-periaatteella IHG-yhtiön hotelliketjuja (muun muassa Crowne Plaza ja Holiday Inn).

Historia
--------

Scandic Oulu City -hotelli Oulussa.
Scandicin historia alkaa vuodesta 1963, kun ensimmäinen Esso Motor Hotel aloitti toimintansa Laxåssa. Tienvarsihotellin konsepti osoittautui menestykseksi ja Esso Motor -hotelleja oli avattu Ruotsissa 23 vuoteen 1969 mennessä. Ensimmäiset Ruotsin ulkopuolella sijaitsevat hotellit avattiin vuonna 1972 Norjassa ja Tanskassa. Vuonna 1984 Esso Motor Hotels myi liiketoimintansa Scandicille ja samassa yhteydessä hotellit saivat nykyisen Scandic-nimensä.

Yhtiö kasvoi Pohjoismaiden suurimmaksi hotellioperaattoksi 2000-luvun alkuun mennessä hankkimalla Reso Hotelsin Ruotsin-toiminnot vuonna 1995 ja ruotsalaisen Provobiksen vuonna 2000. Suomen markkinoille Scandic pyrki ensin 1990-luvun alussa lahtelaisen hotelli Salpauksen avulla mutta vetäytyi, kunnes palasi vuonna 1998 ostamalla Alkon tytäryhtiön Arctian hotellit ja ravintolat.

Scandic listautui Tukholman pörssiin vuonna 1996 ensimmäisenä hotellioperaattorina. Yhtiön pörssitaival päättyi, kun Hilton osti Scandicin vuonna 2001. Hilton puolestaan myi Scandicin vuonna 2007 pääomasijoittaja EQT:lle, joka listasi yhtiön uudelleen Tukholman pörssiin joulukuussa 2015.

Vuonna 2010 Scandic osti Next Hotels Finland -ketjulta Paasitorni-hotellin Helsingistä, Hotel Rivolin Järvenpäästä, Hotel Linnean Riihimäeltä sekä hankki uudelleen omistukseensa 1990-luvun alussa rakennuttamansa Hotelli Salpauksen Lahdesta.

Scandic osti vuonna 2017 Restelin koko hotelliliiketoiminnan. Kaupan myötä 43 Cumulus- ja kaikki franchise-sopimuksella toimineet InterContinental Hotels Groupin hotellit siirtyivät Scandicille. Vuonna 2019 Scandic Hotels Oy oli Suomen suurin majoitusalan yritys 422 miljoonan euron liikevaihdollaan, toiseksi suurin Sokos-hotelleja hallinnoiva Sokotel Oy 231 miljoonalla eurolla. Vuoden 2023 paikkeilla Scandic Hotelsilla oli Suomessa 61 hotellia ja miltei 13 000 hotellihuonetta.

Scandicin hotelleja
-------------------

* Hotelli Marski
* Hotelli Aulanko

* Imatran Valtionhotelli

* Kylpylähotelli Eden (Nokia)

* Scandic Hamburger Börs

Katso myös
----------

* Luettelo Suomen hotelleista

Lähteet
-------

1. 1 2 3 4  Financial Reports: Annual Report 2018 Scandic Hotels Group AB. Viitattu 11.5.2019. (englanniksi)
2. ↑  In Brief Scandic Hotels Group AB. Viitattu 25.3.2018. (englanniksi)
3. ↑  Kaikki hotellit Scandic Hotels. Viitattu 29.5.2020.
4. ↑
5. ↑  Contact details *www.finland.ihg.com*. IHG Hotels & Resorts. Viitattu 4.3.2024. (englanniksi)
6. 1 2 3  Our History Scandic Hotels Group AB. Viitattu 11.5.2019. (englanniksi)
7. 1 2  Alkio, Jyrki: Scandic ei päästä kilpailijoita karkuun  19.3.2010. Talouselämä. Viitattu 16.9.2013. [vanhentunut linkki]
8. ↑  Olli-Pekka Tiainen: Scandic myynee ravintolansa edelleen, ruotsalaiset ostivat Alkon ravintola- ja hotelliketjun  20.12.1997. Taloussanomat. Viitattu 19.9.2013.
9. ↑  Scandic ostaa Restelin hotellit *yle.fi*. Yle Uutiset. Viitattu 21.6.2017.
10. ↑  Scandicin Restel-kaupalle KKV:n hyväksyntä – 3 hotellia myytävä *Taloussanomat*.  5.12.2017. Viitattu 5.12.2017.
11. ↑  Cumulus on nyt Scandic *Scandic Hotels*. Viitattu 9.8.2018.
12. ↑  Marski, Lea: "Liite 2. Liikevaihdoltaan suurimmat majoitus- ja ravitsemistoimialan yritykset", *Matkailun suuntana kestävä ja turvallinen tulevaisuus*. TEM toimialaraportit 2021:1. Työ- ja elinkeinoministeriö, 2021. ISBN 978-952-327-773-1. Teoksen verkkoversio (PDF) (viitattu 8.9.2021).
13. ↑  Havia, Eero: Laura Tarkka Scandicin Suomen hotellien johtoon – Aki Käyhkö jättää yhtiön *Matkaviikko*.  8.5.2023. Viitattu 31.1.2024.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Scandic Hotels**.
* Scandic Hotels Group (englanniksi, ruotsiksi)
* Scandic Suomi